[pic] | KOMISIJA EVROPSKIH SKUPNOSTI |

Bruselj, 13.9.2007

COM(2007) 527 konč.

PREDHODNI PREDLOG SPREMEMBE PRORAČUNA št. 6 K SPLOŠNEMU PRORAČUNU ZA LETO 2007

IZKAZ ODHODKOV PO ODDELKIH Oddelek III - Komisija

(predložila Komisija)

PREDHODNI PREDLOG SPREMEMBE PRORAČUNA št. 6 K SPLOŠNEMU PRORAČUNU ZA LETO 2007

IZKAZ ODHODKOV PO ODDELKIH Oddelek III - Komisija

Ob upoštevanju:

- Pogodbe o ustanovitvi Evropske skupnosti in zlasti člena 272 Pogodbe,

- Pogodbe o ustanovitvi Evropske skupnosti za atomsko energijo in zlasti člena 177 Pogodbe,

- Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti[1], kakor je bila nazadnje spremenjena z Uredbo Sveta (ES, Euratom) št. 1995/2006[2], in zlasti člen 37 Uredbe,

Evropska komisija predstavlja proračunskemu organu Predhodni predlog spremembe proračuna št. 6 k proračunu za leto 2007 iz razlogov, navedenih v obrazložitvenem memorandumu.

KAZALO

1. Uvod 4

2. Uporaba Solidarnostnega sklada EU 4

2.1 Nemčija: Neurje Kyrill 5

2.2 Francija (Reunion): Tropski ciklon Gamède 6

2.3 Financiranje 7

3. Svetovna carinska organizacija 8

4. Pravne poravnave 9

4.1 Odločitev Sodišča prve stopnje 9

4.2 Politika konkurence 10

5. Sprejetje zakonodaje na področju okoljske politike 10

ZBIRNA RAZPREDELNICA PO RAZDELKIH FINANČNEGA OKVIRA 11

IZKAZ ODHODKOV PO ODDELKIH

Izkaz odhodkov po oddelkih se pošlje ločeno po sistemu SEI-BUD. Angleška različica izkaza odhodkov po oddelkih je za ponazoritev priložena k proračunu.

1. UVOD

Predhodni predlog spremembe proračuna št. 6 k proračunu za leto 2007 (PPSP 6/2007) zajema naslednje točke:

- uporabo Solidarnostnega sklada EU za znesek v višini 172, 2 milijona EUR v odobritvah za prevzem obveznosti v zvezi s hudim neurjem v Nemčiji januarja 2007 in tropskim ciklonom v Franciji (Reunion) februarja 2007. Ustrezne odobritve plačil bodo prerazporejene;

- uvedbo novega proračunskega člena 14 03 03 v podporo finančnim obveznostim, ki so nastale ob pristopu Evropskih skupnosti k Svetovni carinski organizaciji;

- uporabo novih sredstev v višini 35,5 milijona EUR v odobritvah za prevzem obveznosti postavke 26 01 50 07 za plačilo odškodnin pritožnikov na podlagi končnih sodb Sodišča prve stopnje v zadevah z dne 12. julija 2007, T-45/01 in T-144/02, Sanders in drugi ter Eagle in drugi proti Komisiji. Ustrezne odobritve plačil bodo prerazporejene;

- uvedbo novega proračunskega člena 03 03 02 „Zahtevki za odškodnino“ v zvezi s pravnimi postopki proti odločitev Komisije na področju konkurence;

- vključitev potrebnih tehničnih prilagoditev v proračun za leto 2007 na podlagi sprejetja Odločbe Sveta 2007/162/ES o vzpostavitvi finančnega instrumenta za civilno zaščito za obdobje 2007–2013[3]; in sprejetje Uredbe (ES) št. 614/2007 Evropskega parlamenta in Sveta o finančnem instrumentu za okolje (LIFE+)[4].

Če povzamemo, skupne potrebe, zahtevane v PPSP 6/2007, znašajo 207,7 milijona EUR v dodatnih obveznostih. Ustrezne odobritve plačil v višini 207,7 milijona EUR se bodo iskale s prerazporeditvami.

2. UPORABA SOLIDARNOSTNEGA SKLADA EU

Hudo neurje je 18. januarja 2007 prizadelo velik del osrednje Evrope in povzročilo hude težave v več državah. Tropski ciklon „Gamède“ je 24. februarja 2007 prizadel otok Reunion in povzročil precej škode. Nemčija in Francija sta v roku desetih tednov, kot ga določa člen 4 Uredbe Sveta (ES) št. 2012/2002[5], zaprosili za finančno pomoč iz Solidarnostnega sklada EU v zvezi s hudim neurjem oziroma tropskim ciklonom.

Službe Komisije so podrobno proučile vloge v skladu z Uredbo (ES) št. 2012/2002 in zlasti s členi 2, 3 in 4 Uredbe.

Povzetek najpomembnejših elementov ocene:

2.1 Nemčija: Neurje Kyrill

1. Komisija je prejela vlogo 29. marca v roku 10 tednov od nastanka prve škode dne 18. januarja 2007. Vloga je bila dopolnjena 12. julija 2007.

2. Gre za naravno nesrečo. Skupna neposredna škoda znaša 4 687,3 milijona EUR. Ker ta znesek presega prag 3 267 milijonov EUR (tj. 3 milijarde EUR v cenah za leto 2002), se nesreča opredeli kot „večja naravna nesreča“ in tako spada v glavno področje uporabe Uredbe (ES) št. 2012/2002. Skupna neposredna škoda je osnova za izračun zneska finančne pomoči. Finančna pomoč se lahko uporabi samo za bistvene nujne ukrepe, kakor so opredeljeni v členu 3 Uredbe.

3. Po mnenju nemških organov je neurje povzročilo znatno škodo v infrastrukturi (promet, električna in telekomunikacijska omrežja), gozdarstvu, podjetjih in zasebnih gospodinjstvih. V večini prizadetih regij so razglasili izredno stanje. Zaradi neposrednih posledic viharja je izgubilo življenje enajst oseb. Podrto drevje in pretrgani električni kabli so ovirali cestno in železniško omrežje; posledično je bil železniški promet popolnoma ustavljen po celotni Nemčiji, opraviti pa je bilo potrebno obsežno čiščenje. Nesreča je povzročila hudo škodo v gozdovih, kjer je popolnoma ali delno uničila območje v velikosti 87 000 ha in samo v gozdarstvu povzročila škodo za 1,9 milijarde EUR. Nesreča je povzročila tudi znatno neposredno škodo v zasebnih gospodinjstvih in podjetjih, ki po ocenah zavarovalniškega sektorja znaša 2,4 milijarde EUR. Vloga vsebuje razčlenitev škode, med drugim zlasti podroben opis škode v gozdovih za vsako posamezno zvezno deželo. V vlogi so nemški organi ocenili skupno neposredno škodo na 4 748,1 milijona EUR. Ker pa nemški organi niso mogli izključiti, da je bila neposredna škoda, ki jo je utrpela električna industrija, v višini 60,8 milijona EUR vključena tudi v zasebne ocene o škodi, ki jih je izvedel zavarovalniški sektor, je Komisija odštela znesek škode za električno industrijo od skupne škode, da bi izključila kakršno koli morebitno dvojno štetje. Skupni znesek neposredne škode, ki ga mora upoštevati Komisija, tako znaša 4 687,3 milijona EUR.

4. Stroški bistvenih nujnih ukrepov, ki izpolnjujejo pogoje iz člena 3(2) Uredbe (ES) št. 2012/2002, znašajo po ocenah nemških organov 1 025 milijonov EUR, ki so razčlenjeni glede na vrsto ukrepov. Največji del ukrepov zadeva čiščenje v nesreči prizadetega območja in takojšnjo vzpostavitev brezhibnega delovanja prometne infrastrukture. Na podlagi informacij nemških organov je očitno, da dejanski stroški upravičenih ukrepov daleč presegajo znesek možne dodelitve iz Solidarnostnega sklada. Vrste ukrepov, ki bodo dejansko financirani iz sklada, bodo natančno opredeljene v izvedbenem sporazumu.

5. Poleg pomoči iz Solidarnostnega sklada nameravajo nemški organi uporabiti programe Evropskega kmetijskega sklada za razvoj podeželja (EKSRP) (ko jih bo sprejela Komisija) za pogozdovanje, obnovo cestne infrastrukture in ukrepe na področju varstva gozdov.

6. Nemški organi so potrdili, da upravičenih ukrepov iz točke 4 zgoraj zavarovanje ne krije.

Iz zgoraj navedenih razlogov se predlaga, da se vloga v zvezi z viharjem januarja 2007, ki jo je predložila Nemčija, sprejme na podlagi merila o „večji nesreči“ in da se uporabi Solidarnostni sklad.

2.2 Francija (Reunion): Tropski ciklon Gamède

7. Komisija je prejela vlogo dne 4. maja 2007 v roku 10 tednov od nastanka prve škode dne 24. februarja 2007. Dopolnjeni podatki o znesku škode so bili posredovani dne 29. junija, ter 12. in 17. julija 2007.

8. Gre za naravno nesrečo. Francoski organi so skupno neposredno škodo ocenili na 211,6 milijona EUR. Ta znesek pomeni 0,01 % BND Francije in 6,5 % običajnega praga, ki se uporablja za Francijo pri uporabi sredstev Solidarnostnega sklada v višini 3,267 milijarde EUR (tj. 3 milijarde EUR v cenah iz leta 2002). Skupna neposredna škoda je osnova za izračun zneska finančne pomoči. Finančna pomoč se lahko uporabi samo za bistvene nujne ukrepe, kakor so opredeljeni v členu 3 Uredbe.

9. Ker skupna škoda ne presega običajnega praga, je vloga predložena na podlagi t.i. merila „neobičajne nesreče v regiji“, opredeljenega v zadnjem pododstavku člena 2(2) Uredbe (ES) št. 2012/2002, ki določa pogoje uporabe Solidarnostnega sklada „v izjemnih okoliščinah“. V skladu s tem merilom lahko regija izjemoma prejme pomoč iz Sklada, kadar to regijo prizadene neobičajna nesreča, zlasti naravna, ki prizadene večji del prebivalstva ter resno in trajno vpliva na pogoje za življenje in gospodarsko stabilnost regije. Na podlagi Uredbe je treba posebno pozornost nameniti oddaljenim in osamljenim regijam, kot na primer otoške in najbolj oddaljene regije iz člena 299(2) Pogodbe.

10. Kakor je opredeljeno v Letnem poročilu o Solidarnostnem skladu (2002–2003), Komisija meni, da je treba za smiselno uporabo posebnih meril za regionalne nesreče v nacionalnem okviru razločevati med izrednimi regionalnimi nesrečami in povsem lokalnimi nesrečami. V skladu z načelom subsidiarnosti so za slednje odgovorni nacionalni organi, medtem ko se lahko za regionalne nesreče zaprosi za podporo v okviru Solidarnostnega sklada.

11. Francoski organi so upravičili svojo vlogo z navedbo posebnega položaja otoka Reunion, ki je najbolj odročna in hkrati najbolj naseljena med najbolj oddaljenimi regijami Unije. Predložena so bila dokazila, da so zaradi osamljene lege otoka Reunion in njegovih kritičnih družbeno-gospodarskih razmer, vpliv in trajne posledice škode, ki jo je povzročil ciklon, veliko resnejši, kot bi bili drugače.

12. Francoski organi so poročali o hudi škodi, ki jo je utrpela infrastruktura, zlasti ceste, oskrba z vodo in telekomunikacije (skoraj 100 milijonov EUR), ter kmetijstvo in ribištvo (preko 61 milijonov EUR).

13. Po mnenju francoskih organov je nesreča prizadela – v različnih stopnjah – celotno prebivalstvo otoka Reunion, okrog 784 000 prebivalcev. V enaindvajsetih od skupno 24 otoških občin je bilo treba razglasiti izredno stanje ( état de catastrophe naturelle ).

14. Dokazila, ki so jih predložili francoski organi, o resnem in trajnem vplivu na pogoje za življenje in gospodarsko stabilnost regije, se v glavnem nanašajo na težave, ki so posledica škode na nekaterih glavnih cestah, zlasti uničenje mostu na edini najpomembnejši cestni povezavi med dvema gospodarskima središčema na severu in jugu otoka. Medtem je bil sicer urejen začasni prehod čez reko, vendar bo po pričakovanjih celotno popravilo mostu zaključeno šele naslednje leto. Upočasnjen promet na tej prometni progi, ki se je skoraj ni mogoče izogniti, uporablja dnevno okrog 100 000 ljudi (1/3 delovno aktivnega prebivalstva) in močno vpliva na gospodarsko dejavnost. Francoski organi pričakujejo, da bo to negativno vplivalo na zaposlovanje in gospodarsko rast ter da se bodo med drugim zaprla številna MSP Stopnja brezposelnosti, ki presega 29 %, je že zdaj zelo visoka.

15. Posledice viharja so tudi izgube pomembnih prihodkov v ribištvu in zlasti v kmetijskem sektorju (proizvodnja sladkornega trsa in zelenjave), ki pomenijo preko 12 % letnega prometa. Posredovani podatki za turistični sektor kažejo, da je v zadnjih letih v tem sektorju nastopila upočasnitev, večinoma zaradi ti. vročine Chikungunya (virusno obolenje, ki ga prenašajo komarji). Posledice ciklona (tj. neposredna škoda v turistični infrastrukturi v višini 3,3 milijona EUR skupaj z izgubami prihodkov zaradi odpovedanih rezervacij) bodo po pričakovanjih to težnjo še okrepile.

16. Stroški bistvenih nujnih ukrepov, ki izpolnjujejo pogoje iz člena 3(2) Uredbe (ES) št. 2012/2002, znašajo po ocenah francoskih organov 25 milijonov EUR, ki so razčlenjeni glede na vrsto ukrepov.

17. Francija za namene, povezane s ciklonom, ne namerava uporabiti sredstev drugih instrumentov Skupnosti. Sredstva iz strukturnih skladov v okviru programov za obdobje 2000–2006 niso več na voljo. Razpoložljivih sredstev za novo obdobje 2007–2013 pa še ni.

18. Francoski organi so potrdili, da upravičenih ukrepov iz točke 9 zgoraj zavarovanje ne krije.

Iz zgoraj navedenih razlogov se predlaga, da se vloga v zvezi s tropskim ciklonom Gamède, ki jo je predložila Francija, sprejme na podlagi merila o „neobičajni nesreči v regiji“ in da se uporabi Solidarnostni sklad.

2.3 Financiranje

Skupni letni proračun, ki je na voljo za Solidarnostni sklad, znaša 1 milijardo EUR. V letu 2007 so bila sredstva v višini 24 370 114 EUR že namenjena za prejšnje vloge, zato je na voljo še 975 629 886 EUR.

Ker je bila solidarnost osrednji razlog za ustanovitev Sklada, Komisija meni, da bi morala biti pomoč iz Sklada progresivna. To pomeni, da bi moral biti skladno z dosedanjo prakso delež škode, ki presega prag (0,6 % BND ali 3 milijarde EUR v cenah iz leta 2002, pri čemer se upošteva nižji znesek), povezan z višjo intenzivnostjo pomoči kot delež škode do praga. Stopnja, ki je bila v preteklosti uporabljena za določitev dodelitev sredstev za večje nesreče, znaša 2,5 % skupne neposredne škode pod pragom in 6 % nad pragom. Predlaga se, da se tudi tokrat uporabijo enaki odstotki.

Dodelitev sredstev, ki jo predlaga Komisija v okviru Sklada, temelji na podatkih, ki so jih dale na voljo prosilke, in je razčlenjena na naslednji način:

(v EUR) |

Neposredna škoda | Znesek, ki temelji na 2,5 % | Znesek, ki temelji na 6 % | Skupni znesek predlagane pomoči |

Nemčija, neurje Kyrill | 4 687 300 000 | 81 665 725 | 85 240 260 | 166 905 985 |

Francija/Reunion, ciklon Gamède | 211 600 000 | 5 290 000 | 0 | 5 290 000 |

Skupaj | 172 195 985 |

Po dodelitvi tega zneska nadomestila bo ostalo na voljo vsaj še 25 % Solidarnostnega sklada Evropske unije za dodelitev sredstev v zadnjem četrtletju leta, kakor to zahteva člen 4(2) Uredbe (ES) št. 2012/2002.

Vendar ob upoštevanju presežka odobritev v vrstici 13 04 01 „Kohezijski sklad – Zaključek prejšnjih projektov“ ne bo potrebe po novih odobritvah plačil za financiranje plačil Solidarnostnega sklada EU v korist Nemčije in Francije (Reunion). Znesek 172,2 milijona EUR se torej prerazporedi iz proračunske vrstice 13 04 01 v proračunsko vrstico 13 06 01, da se pokrijejo ustrezne potrebe v zvezi z uporabo Solidarnostnega sklada EU.

3. SVETOVNA CARINSKA ORGANIZACIJA

Svet Evropske unije je 13. marca 2001 sklenil, da bi si morala Evropska skupnost prizadevati za članstvo v Svetovni carinski organizaciji. Pooblastil je Komisijo za pogajanja o članstvu Evropske skupnosti s Svetovno carinsko organizacijo. Na podlagi Sklepa Sveta je Evropska skupnost aprila 2001 predložila Svetovni carinski organizaciji zahtevek, da bi postala polnopravna članica.

Vprašanje članstva je bilo leta 2001 obravnavano na junijskih sejah Sveta Svetovne carinske organizacije, pa tudi na poznejših sestankih Svetovne carinske organizacije decembra 2001 in junija 2002. Po stikih na politični ravni je bila zahteva ponovno predstavljena na seji Sveta Svetovne carinske organizacije junija 2006, Svet Svetovne carinske organizacije in pozneje Komisija za politiko Svetovne carinske organizacije pa sta decembra 2006 preučila pravna, glasovalna in proračunska vprašanja, ki se nanašajo na članstvo Evropske skupnosti v Svetovni carinski organizaciji.

Trenutno Evropska skupnost sodeluje v tistih organih Svetovne carinske organizacije, ki so bili oblikovani z drugimi mednarodnimi konvencijami ali sporazumi, v katerih je že članica (npr. Sporazum o določanju vrednosti, harmonizirani sistem, revidirana Kjotska konvencija itd.). Pri drugih organih in sejah lahko sodeluje le kot opazovalka in v nekaterih primerih je potrebno posebno vabilo (npr. za sejo Komisije za politiko). Kot članica Svetovne carinske organizacije bo Evropska skupnost upravičena do polnega sodelovanja v vseh organih Svetovne carinske organizacije, ki so odprti za splošno članstvo, in do izvolitve v organe z voljenim članstvom.

Evropska skupnost bo plačevala letni prispevek Svetovni carinski organizaciji za okrepitev dela organizacije in pokritje dodatnih upravnih stroškov. Prispevek Evropske skupnosti bo tak, da bodo prispevki držav članic EU skupno s prispevki Evropske skupnosti v Svetovno carinsko organizacijo odražali težo in pomembnost Evropske skupnosti v mednarodni trgovini in carinskih zadevah.

Svet je 19. junija 2007 sprejel sklep o uresničevanju pravic in obveznosti, podobnih začasnemu članstvu, Evropske skupnosti in Svetovne carinske organizacije. Na letnem zasedanju Sveta Svetovne carinske organizacije z dne 29. junija 2007 je bil sprejet sklep o spremembi Konvencije o ustanovitvi Sveta za carinsko sodelovanje, da se je omogočil dostop carinskim in gospodarskim zvezam, med drugim Evropski skupnosti.

Predlaga se uvedba naslednjega novega proračunskega člena: 14 03 03 – Članstvo v mednarodnih organizacijah na področju carin in davkov, z zaznamkom „p.m.“. Finančne obveznosti, ki izhajajo iz pristopa Evropske skupnosti k Svetovni carinski organizaciji z dnem 1. julija 2007, so za pol leta ocenjene na 0,5 milijona EUR. Ta znesek bo dodeljen z notranjo prerazporeditvijo.

4. PRAVNE PORAVNAVE

4.1 Odločitev Sodišča prve stopnje

Sodišče prve stopnje je 12. julija 2007 sprejelo končne sodbe v zadevah T-45/01 in T-144/02, Sanders in drugi, ter Eagle in drugi proti Komisiji. Obe sodbi nalagata Komisiji plačilo visokih odškodnin več kot 100 pritožnikom, ki so bili pogodbeni delavci pri skupnem podjetju JET in so zahtevali odškodnino, ker niso bili zaposleni kot uslužbenci Euratoma. To so končne sodbe na podlagi vmesnih sodb iz leta 2004, ki so sicer potrdile zahteve vlagateljev, vendar so jih potem, ko je Komisija v zvezi s to točko predložila dokazne razloge, omejile na pet let.

V sodbah so bile stranke pozvane, da se o zneskih sporazumejo. Sodišče prve stopnje je zdaj razsodilo o zadnjem vprašanju, o katerem se stranke ne morejo sporazumeti. Iz tega sledi, da Sodišče prve stopnje sprejme zahtevke vlagateljev za odškodnine, izračunane po vmesnih sodbah, za obdobje petih let, kot ga opredeljujejo te sodbe. Čeprav se lahko Komisija še vedno pritoži, to ne bo imelo odložilnega učinka, Komisija pa bo še vedno zavezana plačati zneske, ki ji jih je naložilo Sodišče prve stopnje.

Komisija je za izračun odškodnin uporabila obrestne mere, navedene v operativnem delu sodbe (s katero so stranke soglašale na podlagi več sodb Sodišča v obdobju od približno 1999 do 2000). Skupni znesek odškodnin za obe zadevi znaša 47 805 000 EUR v primeru poravnave do 31. oktobra 2007 oziroma 47 951 000 EUR v primeru poravnave do 30. novembra 2007. Obveznost plačila obresti se nadaljuje do izvršitve plačila; obrestna mera, ki jo je določilo Sodišče, znaša 5,25 %, tako da je treba plačila nujno izvršiti.

Glede na to, da sodbe zadevajo zaposlene in upravne postopke, Komisija predlaga, da se odškodnine poravnajo iz proračunske postavke 26 01 50 07 Odškodnine (razdelek 5 finančnega okvira).

Odobritve za proračunsko postavko Odškodnine znašajo v proračunu za leto 2007 samo 250 000 EUR.

Komisija je ustrezno temeljito proučila možnosti za dopolnitev sredstev v proračunski postavki s prerazporeditvijo obstoječih odobritev v razdelku 5. Ugotovila je, da je s prerazporeditvijo obstoječih odobritev za prevzem obveznosti mogoče uporabiti 12,5 milijonov EUR.

Zahtevek po dodatnih odobritvah za prevzem obveznosti v okviru proračunske postavke 26 01 50 07 je tako mogoče omejiti na 35,5 milijona EUR za dosego potrebnega zneska v višini 48 milijonov EUR, ob tem pa znaša razlika razdelka 5 večletnega finančnega okvira, ki je na razpolago do zgornje meje za leto 2007, 172,6 milijona EUR. Obveznost za znesek bo v celoti prevzeta in poravnana v letu 2007. Odobritve plačil bodo dane na voljo s prerazporeditvijo iz proračunske postavke 02 04 01 01 „Raziskave na področju vesolja“ in 02 04 01 02 „Raziskave na področju varnosti“. Zaradi poznega sprejetja pravne podlage za 7. okvirni program so potrebe po odobritvah plačil za „Raziskave na področju varnosti in vesolja“ nižje od prvotno predvidenih. Glede na čas, ki navadno preteče od objave razpisa za predloge na področju raziskav do podpisa pogodb, bodo v letu 2007 plačani nižji zneski od pričakovanih, del predfinanciranja pa se bo preložil na leto 2008.

Komisija je sočasno s tem predlogom spremembe proračuna zaprosila za prerazporeditev odobritev v višini 12,5 milijona EUR z namenom prerazporeditve obstoječih odobritev za prevzem obveznosti in dopolnitve proračunske postavke 26 01 50 07.

4.2 Politika konkurence

Kot previdnostni ukrep se predlaga uvedba novega proračunskega člena 03 03 02 „Zahtevki za odškodnino“ v zvezi s pravnimi postopki proti odločitvam Komisije na področju konkurence, da se upošteva možnost proračunskih posledic, ki izhajajo iz odločitev Sodišča in Sodišča prve stopnje. Vrstica bo imela zaznamek „p.m.“.

Veljavni člen je namenjen kritju vseh odhodkov, nastalih zaradi odškodnin, ki jih je Sodišče odobrilo pritožnikom v zvezi s pravnimi postopki proti odločitvam Komisije na področju konkurence.

Ker finančnega vpliva na proračun EU ni mogoče razumno predhodno oceniti, se v tem členu uporabi zaznamek „p.m.“. Po potrebi bodo na predlog Komisije s prerazporeditvami ali predhodnim predlogom spremembe proračuna dane na voljo odobritve, namenjene dejanskim potrebam.

5. SPREJETJE ZAKONODAJE NA PODROčJU OKOLJSKE POLITIKE

Spremeniti je treba pripombe k proračunu, da se po sprejetju Odločbe Sveta 2007/162/ES o vzpostavitvi finančnega instrumenta za civilno zaščito za obdobje 2007–2013[6] v proračun za leto 2007 vključijo potrebne tehnične prilagoditve. Spremembe vplivajo na naslednje člene/postavke v proračunu: 07 01 04 02, 07 04 01 in 19 06 05.

Prav tako so potrebne tehnične prilagoditve na podlagi sprejetja Uredbe (ES) št. 614/2007 Evropskega parlamenta in Sveta o finančnem instrumentu za okolje (LIFE+)[7] ter na podlagi prehodnih ukrepov, ki jih je proračunski organ odobril s skupno izjavo, sprejeto kot del proračunskega postopka za leto 2007. Spremembe vplivajo na naslednje člene/postavke v proračunu: 07 01 04 01 in 07 03 07.

ZBIRNA RAZPREDELNICA PO RAZDELKIH FINANČNEGA OKVIRA

Finančni okvir razdelek/podrazdelek | Finančni okvir 2007 | Proračun 2007 + SP 1–5/2007 | PPSP 6/2007 | Proračun 2007 + SP 1–5/2007 + PPSP 6 |

|OPO |OP |OPO |OP |OPO |OP |OPO |OP | | 1. TRAJNOSTNA RAST | | | | | | | | | | 1a. Konkurenčnost za rast in zaposlovanje |8 918 000 000 | |9 367 547 511 |7 046 794 397 | |–35 500 000 |9 367 547 511 |7 011 294 397 | |1b. Kohezija za rast in zaposlovanje |45 487 000 000 | |45 486 784 504 |37 790 265 808 | |–172 195 985 |45 486 784 504 |37 618 069 823 | | Skupaj | 54 405 000 000 | |54 854 332 015 | 44 837 060 205 | | |54 854 332 015 | 44 629 364 220 | | Razlika do zgornje meje[8]

| | |50 667 985 | | | |50 667 985 | | | 2. OHRANJANJE IN UPRAVLJANJE NARAVNIH VIROV | | | | | | | | | | Od tega odhodki, povezani s trgom, in neposredna izplačila |45 759 000 000 | |42 713 661 000 |42 437 641 756 | | |42 713 661 000 |42 437 641 756 | | Skupaj | 58 351 000 000 | |56 250 230 036 | 54 718 545 736 | | |56 250 230 036 | 54 718 545 736 | | Razlika do zgornje meje | | |2 100 769 964 | | | |2 100 769 964 | | | 3. DRŽAVLJANSTVO, SVOBODA, VARNOST IN PRAVICA | | | | | | | | | | 3a. Svoboda, varnost in pravica |637 000 000 | |623 833 000 |473 683 000 | | |623 833 000 |473 683 000 | |3b. Državljanstvo | 636 000 000 | |647 603 114 |728 272 766 |+172 195 985 |+172 195 985 |819 799 099 |90 468 751 | | Skupaj | 1 273 000 000 | |1 271 436 114 | 1 201 955 766 | | |1 443 632 099 | 1 374 151 751 | | Razlika do zgornje meje[9]

| | |25 934 000 | | | |25 934 000 | | | 4. EU KOT GLOBALNI PARTNER[10] |6 578 000 000 | | 6 812 460 000 | 7 352 746 732 | | | 6 812 460 000 | 7 352 746 732 | | Razlika do zgornje meje | | | 67 000 | | | | 67 000 | | | 5. UPRAVA[11] |7 039 000 000 | |6 942 364 030 | 6 942 264 030 | +35 500 000 | +35 500 000 | 6 977 864 030 | 6 977 764 030 | | Razlika do zgornje meje | | | 172 635 970 | | | | 137 135 970 | | | 6. NADOMESTILA | 445 000 000 | |444 646 152 | 444 646 152 | | |444 646 152 | 444 646 152 | | Razlika do zgornje meje | | | 353 848 | | | | 353 848 | | | SKUPAJ | 128 091 000 000 | 123 790 000 000 | 126 575 468 347 | 115 497 218 621 | +207 695 985 | +0 |126 783 164 932 | 115 497 218 621 | | Razlika do zgornje meje | | |2 350 428 767 | 8 368 781 379 | | |2 314 928 767 | 8 368 781 379 | |

[1] UL L 248, 16.9.2002, str. 1.

[2] UL L 390, 30.12.2006, str. 1.

[3] UL L 71, 10.3.2007, str. 9.

[4] UL L 149, 9.6.2007, str. 1.

[5] UL L 311, 14.11.2002, str. 3.

[6] UL L 71, 10.3.2007, str. 9.

[7] UL L 149, 9.6.2007, str. 1.

[8] Evropski sklad za prilagajanje globalizaciji (ESPG) ni vključen v izračun razlike do zgornje meje v okviru razdelka 1a.

[9] Vključeni znesek Solidarnostnega sklada Evropske unije se vnese dodatno, poleg ustreznih razdelkov, predvidenih v Medinstitucionalnem sporazumu z dne 17. maja 2006 (UL C 139, 14.6.2006).

[10] Pri razliki do zgornje meje v razdelku 4 v letu 2007 se ne upoštevajo odobritve, povezane z rezervo za nujno pomoč (234,5 milijona EUR).

[11] Za izračun razlike do zgornje meje v razdelku 5 se upošteva opomba (1) k finančnemu okviru za obdobje 2007–2013, in sicer za znesek v višini 76 milijonov EUR pri prispevkih osebja za pokojninsko shemo.